লরেন পাওয়েল জবস

লরিন পাওয়েল জবস (জন্মগত নাম: পাওয়েল; জন্ম: ৬ নভেম্বর, ১৯৬৩) একজন মার্কিন কোটিপতি ব্যবসায়িক নির্বাহী এবং মানবহিতৈষী। তিনি অ্যাপল ইনকর্পোরেটেড-এর সহ-প্রতিষ্ঠাতা এবং সাবেক সিইও স্টিভ জবসের স্ত্রী। তিনি স্টিভ জবস ট্রাস্ট পরিচালনা করেন। তিনি এমারসন কালেক্টিভ এবং এক্সকিউ ইনস্টিটিউট-এর প্রতিষ্ঠাতা এবং চেয়ারম্যান। এছাড়া, তিনি ডেমোক্রেটিক পার্টির রাজনীতিবিদদের একজন বড় দাতা।
পাওয়েল জবস নিউ জার্সির ওয়েস্ট মিলফোর্ডে বড় হয়েছেন। তিনি পেনসিলভানিয়া বিশ্ববিদ্যালয়ের স্কুল অফ আর্টস অ্যান্ড সায়েন্স থেকে রাষ্ট্রবিজ্ঞানে ব্যাচেলর অব আর্টস এবং একই বিশ্ববিদ্যালয়ের ওয়ার্টন স্কুল থেকে অর্থনীতিতে ব্যাচেলর অব সায়েন্স ডিগ্রি অর্জন করেন ১৯৮৫ সালে। এরপর তিনি ১৯৯১ সালে স্ট্যানফোর্ড গ্র্যাজুয়েট স্কুল অফ বিজনেস থেকে এমবিএ ডিগ্রি লাভ করেন।
পাওয়েল জবস টেরাভেরা নামে একটি প্রাকৃতিক খাদ্য সংস্থা সহ-প্রতিষ্ঠা করেছিলেন, যা উত্তর ক্যালিফোর্নিয়ার বিভিন্ন খুচরা বিক্রেতার কাছে পণ্য সরবরাহ করত। তিনি এছাড়াও আচিভা’র পরিচালনা পর্ষদে কাজ করেছেন, যা শিক্ষার্থীদের স্ট্যান্ডার্ডাইজড পরীক্ষার প্রস্তুতিতে সহায়তা করার জন্য অনলাইন টুল তৈরি করেছিল। ব্যবসায় শিক্ষার আগে, পাওয়েল জবস মেরিল লিঞ্চ অ্যাসেট ম্যানেজমেন্টে কাজ করেছিলেন এবং গোল্ডম্যান স্যাকসে তিন বছর একটি স্থির-আয় ট্রেডিং কৌশলবিদ হিসেবে অতিবাহিত করেছিলেন।
৫৬ বছর বয়সে, ২০১১ সালের ৫ অক্টোবর, অ্যাপলের সিইও স্টিভ জবস আইলেট সেল নিউরোএন্ডোক্রাইন প্যানক্রিয়াটিক ক্যান্সারের পুনরাবৃত্তির কারণে জটিলতায় মারা যান। পাওয়েল জবস স্টিভেন পি. জবস ট্রাস্ট উত্তরাধিকারসূত্রে লাভ করেন, যা মে ২০১৩ সালের হিসাব অনুযায়ী ওয়াল্ট ডিজনি কোম্পানির ৭.৩% শেয়ার (প্রায় ১২.১ বিলিয়ন ডলারের মূল্যমান) এবং অ্যাপল ইনকর্পোরেটেডের ৩৮.৫ মিলিয়ন শেয়ার অন্তর্ভুক্ত ছিল।
জুলাই ২০২০ পর্যন্ত, পাওয়েল জবস এবং তার পরিবার ফোর্বসের বার্ষিক বিশ্ব ধনীদের তালিকায় ৫৯তম এবং ফোর্বস ৪০০ তালিকায় ৩০তম স্থানে ছিলেন। একই তালিকা অনুযায়ী, তিনি প্রযুক্তি শিল্পের সবচেয়ে ধনী নারী।
১৯৯৭ সালে, পাওয়েল জবস কার্লোস ওয়াটসনের সঙ্গে মিলে কলেজ ট্র্যাক প্রতিষ্ঠা করেছিলেন।
২০০৪ সালে, তিনি এমারসন কালেক্টিভ প্রতিষ্ঠা করেন, যা একটি লিমিটেড লায়াবিলিটি কোম্পানি হিসেবে গঠিত। এটি শিক্ষা ও অভিবাসন সংস্কার, সামাজিক ন্যায়বিচার, গণমাধ্যম, সাংবাদিকতা, এবং সংরক্ষণ কার্যক্রমে কাজ করা সামাজিক উদ্যোক্তা এবং সংগঠনগুলোকে সহযোগিতা করে। এমারসনের মাধ্যমে পাওয়েল জবস দ্য আটলান্টিক এবং অ্যাক্সিওস-এর অংশীদার।
২০১৩ সালে, পাওয়েল জবস ওজি-তে প্রাথমিক বিনিয়োগকারী এবং পরিচালনা পর্ষদের সদস্য ছিলেন। এছাড়াও, ওজি তাকে "অবদানকারী" হিসেবে উল্লেখ করেছে।
২০১৬ সালের মার্কিন প্রেসিডেন্ট নির্বাচনে, পাওয়েল জবস হিলারি ক্লিনটনকে ২ মিলিয়ন ডলার দান করেন এবং তার জন্য অতিরিক্ত ৪ মিলিয়ন ডলার তোলেন।
২০১৭ সালে, তিনি মনুমেন্টাল স্পোর্টস অ্যান্ড এন্টারটেইনমেন্টের মালিকানা গ্রুপের ২০ শতাংশ অংশ কিনেছিলেন, যা এনবিএ’র ওয়াশিংটন উইজার্ডস, এনএইচএল’র ওয়াশিংটন ক্যাপিটালস এবং ক্যাপিটাল ওয়ান এরিনার মালিক। তিনি চেয়ারম্যান টেড লিওনসিসের পরে দ্বিতীয় বৃহত্তম অংশীদার ছিলেন।
এছাড়াও ২০১৭ সালে, তিনি রাজনৈতিক সংগঠন এক্রোনিম প্রতিষ্ঠার পেছনে সমর্থন দিয়েছিলেন, যা কুরিয়ার নিউজরুমের প্রতিষ্ঠার জন্য তার প্রতি নৈতিক প্রশ্ন উত্থাপন করেছিল।
২০১৮ সালে, তিনি তার সৎকন্যা লিসা ব্রেনানের লেখা বই স্মল ফ্রাই সম্পর্কে মন্তব্য করেন যে এটি স্টিভ জবসের একজন বাবা হিসেবে ভুল তথ্য প্রকাশ করেছে।
২০২৩ সাল পর্যন্ত, তিনি ক্যালিফোর্নিয়া ফরএভার নামক একটি কোম্পানির বিনিয়োগকারী, যা ক্যালিফোর্নিয়ার সোলানো কাউন্টিতে একটি পরিকল্পিত টেকসই শহর নির্মাণ করছে।
২০২৫ সালে, তিনি মহা কুম্ভমেলা ২০২৫ উপলক্ষে ভারতে সফর করেন।
১৯৮৯ সালের অক্টোবর মাসে, স্টিভ জবস স্ট্যানফোর্ড বিজনেস স্কুলে "ভিউ ফ্রম দ্য টপ" শীর্ষক একটি বক্তৃতা প্রদান করেন। লরেন পাওয়েল তখন এমবিএ-র নতুন শিক্ষার্থী ছিলেন এবং জবসের পাশে বসে তার সঙ্গে কথোপকথন শুরু করেন। সেদিন রাতেই তারা একসঙ্গে ডিনার করেন। দেড় বছর পর, ১৯৯১ সালের ১৮ মার্চ, তারা ইয়োসেমাইট ন্যাশনাল পার্কের আহওয়াহনি হোটেলে একটি ঐতিহ্যবাহী বৌদ্ধ বিয়ের অনুষ্ঠানে বিবাহবন্ধনে আবদ্ধ হন। বিয়ের আনুষ্ঠানিকতা পরিচালনা করেন কোবুন চিনো ওটোগাওয়া, যিনি একজন জেন বৌদ্ধ ভিক্ষু ছিলেন।
লরেন পাওয়েল জবস বর্তমানে ক্যালিফোর্নিয়ার পালো আল্টোতে বসবাস করেন। ২০২৪ সালে, তিনি সান ফ্রান্সিসকোর সবচেয়ে দামি আবাসিক সম্পত্তি ৭০ মিলিয়ন ডলারে কিনেছিলেন। লরেন এবং স্টিভ জবসের তিন সন্তান রয়েছে: ছেলে রিড (জন্ম সেপ্টেম্বর ১৯৯১) এবং মেয়ে এরিন (জন্ম ১৯৯৫) ও ইভ (জন্ম ১৯৯৮)। লরেন স্টিভ জবসের আগের সম্পর্ক থেকে জন্ম নেওয়া কন্যা লিসা ব্রেনান-জবস (জন্ম ১৯৭৮)-এর সৎমা।